**עומרי קֶנְדֶה** (נולד ב-6 ביולי 1986) הוא כדורגלן עבר ישראלי ששיחק בעמדת המגן הימני.

קריירה
------

קֶנְדֶה נולד ברמת גן. הוא החל את הקריירה המקצועית במחלקת הנוער של הפועל פתח תקווה. בתחילת בעונת 2005/2006 עלה לקבוצה הבוגרת של המועדון, ובהמשך העונה הושאל להפועל רעננה לחצי עונה. בעונה שלאחר מכן שיחק 31 משחקים מתוך 33 והפך לבורג מרכזי של הקבוצה. בסוף העונה ירד עם הקבוצה ליגה. בעונה שלאחר מכן קיבל דקות מועטות במשחקים והחליט לעזוב את הקבוצה.

בינואר 2008 קיבל הצעה מהפועל תל אביב ועבר אליה בחלון ההעברות, כשהקבוצה בתחתית הטבלה. קנדה תרם רבות להישארותה של הקבוצה בליגה בתום העונה, והעפיל עמה לגמר גביע המדינה אך לא הצליח להשלים תואר ראשון בקריירה לאחר הפסד בבעיטות הכרעה לבית"ר ירושלים במשחק הגמר. יכולתו בקבוצתו החדשה הובילה גם לזימונו לסגל הנבחרת הצעירה לקראת משחק הידידות מול נבחרת צ'ילה במרץ 2008.

בעונת 2008/2009 הציג קנדה יכולת טובה והגיע עם הפועל תל אביב למקום השני בטבלה. בעונת 2009/2010 התמודד על עמדת המגן הימני עם דני בונדר, ושיחק בהרכב לסירוגין. קנדה העפיל עם הקבוצה לשלב הבתים של הליגה האירופית, כשהקבוצה מסיימת במקום הראשון בבית ומגיעה לשלב 32 האחרונות. בתום העונה זכה עם הקבוצה בדאבל. בשבוע האחרון והגורלי של העונה, קנדה הצטיין בגמר הגביע מול בני יהודה, וארבעה ימים מאוחר יותר הורחק במשחק האליפות של הקבוצה באצטדיון טדי. עונה לאחר מכן קנדה העפיל עם הקבוצה לשלב הבתים של ליגת האלופות וזכה עמה בגביע המדינה בפעם השנייה ברציפות.

בעונת 2011/2012 נותר קנדה אחד השרידים הבודדים מעונת הדאבל, לאחר שכל השחקנים המובילים נמכרו לקבוצות באירופה. במהלך העונה התחרה על מקומו בהרכב עם איאד ח'וטבא ושוב העפיל עם הקבוצה לשלב הבתים של הליגה האירופית. בתום העונה זכה עמה בגביע שלישי ברציפות ולאחר עונה זו הסתיים חוזהו והוא שוחרר מהמועדון. בסך הכל שיחק בהפועל תל אביב ארבע וחצי שנים והבקיע במדיה שער אחד, מול מכבי עירוני קריית אתא במסגרת גביע המדינה.

באוקטובר 2012 חתם קנדה בקבוצה הרומנית אסטרה ג'יורג'יו. קנדה פתח בהרכב הקבוצה במשחק אחד בליגת העל הרומנית, וכן במשחק אחד במסגרת הגביע, ובינואר 2013 שוחרר מהקבוצה.

ביוני 2013 חתם קנדה בהפועל חיפה לשנתיים, אך שוחרר מהמועדון לאחר עונה אחת. הוא חתם לעונה אחת במכבי נתניה, העולה החדשה לליגת העל, אך לאחר חצי עונה, בה הופיע שלוש פעמים בליגה ושלוש פעמים בגביע הטוטו – שוחרר מהקבוצה.

ב-27 בינואר 2015 חתם בהפועל ירושלים מהליגה הלאומית, במדיה שיחק עד תום העונה.

ב-11 ביולי 2017 מונה קנדה לעוזר המאמן בהפועל מחנה יהודה.

חיים אישיים
-----------

בראשית 2011 פורסם כי קנדה היה נתון לסחיטה מצד ארגון הפשיעה של עיזאת חאמד, בעקבות חובות כבדים שצבר בהימורים לגורמים בעולם התחתון.

ביוני 2016 עבר התקף לב ואף עבר צנתור במהלך צילומים לתוכנית הטלוויזיה "גולסטאר".

היה נשוי למלי שלו, ובשנת 2016 הם התגרשו. לשניים בת.

תארים
-----

קנדה (משמאל) במדי הפועל תל אביב נגד רד בול זלצבורג במוקדמות ליגת האלופות, 2010
הפועל תל אביב
* אליפות: 2009/2010
* גביע המדינה: 2009/2010, 2010/2011, 2011/2012

קישורים חיצוניים
----------------

ויקישיתוף מדיה וקבצים בנושא **עומרי קנדה** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* עמוד השחקן במוזיאון הפועל פתח תקווה
* רון עמיקם, חוזר להגנה: ראיון עם עמרי קנדה, באתר nrg מעריב, ‏25 בדצמבר 2008
* עמית גולדשטיין‏, קנדה: "אמרו שאני גנב, בליין, אפס בהגנה, אבל הכל חארטה", באתר וואלה!‏, 12 במאי 2010
* עמית גולדשטיין‏, ההסתבכות הגדולה של עמרי קנדה, באתר וואלה!‏, 11 בספטמבר 2011

הערות שוליים
------------

1. ↑  לי בוץ, הפועל תל אביב: עמרי קנדה חתם ל-4.5 עונות, באתר ynet, ‏ 24 בינואר 2008
2. ↑  נעמה כהן פרידמן, סחיטת עומרי קנדה: "נשים בבגאז' וניקח לאשדוד", באתר ynet, 4 באפריל 2011
3. ↑  אופירה אסייג, ‏עבריינים נעצרו בחשד לסחיטתו של עומרי קנדה, באתר ONE‏, 16 במרץ 2011
4. ↑  מיקי שורץ, עומרי קנדה עבר התקף לב במקסיקו, באתר ynet, 6 ביוני 2016
5. ↑  גליצ'ים, ‏גמור, נעול וחתום, באתר ONE‏, 18 בנובמבר 2016
6. ↑  גליצ'ים, ‏המחליף של יובל המבולבל, באתר ONE‏, 21 ביוני 2018